b'\n_START_ARTICLE_\nDejbjerg Kirke\n_START_SECTION_\nBeskrivelse\n_START_PARAGRAPH_\nKor og skib er opf\xc3\xb8rt i romansk tid af tilhugne granitkvadre over skr\xc3\xa5kantsokkel med dobbeltrille. I korets sydmur ses en tilmuret pr\xc3\xa6sted\xc3\xb8r. Sydd\xc3\xb8ren er stadig i brug, nordd\xc3\xb8ren tilmuret. I korets murv\xc3\xa6rk mod \xc3\xb8st ses et tilmuret romansk vindue, mod nord har man gen\xc3\xa5bnet det romanske vindue og indsat en glasmosaikrude. I sengotisk tid blev skibet forl\xc3\xa6nget mod vest med kvadre, som skulle stamme fra den nedrevne kirke i Finderup. Noget senere blev t\xc3\xa5rnet opf\xc3\xb8rt. V\xc3\xa5benhuset er ligeledes opf\xc3\xb8rt i sengotisk tid. I v\xc3\xa5benhuset er opsat en romansk gravsten. P\xc3\xa5 kirkeg\xc3\xa5rden ses endnu en romansk gravsten._NEWLINE_Kor og skib har flade bj\xc3\xa6lkelofter. Korbuen er bevaret med kragb\xc3\xa5nd, der har profilering og lindormeslyng p\xc3\xa5 endefladerne. Alterbordet er d\xc3\xa6kket af et panel i ren\xc3\xa6ssance fra omkring 1600. Altertavlen er ligeledes fra omkring 1600; i midterfeltet ses et oprindeligt maleri, som fremstiller nadveren. I koret er oph\xc3\xa6ngt en messeklokke fra katolsk tid, f\xc3\xb8r 1500. Pr\xc3\xa6dikestolen er et snitv\xc3\xa6rk i ren\xc3\xa6ssance fra begyndelsen af 1600-tallet, arkadefelterne med evangelistrelieffer adskilles af mandlige og kvindelige hermer. P\xc3\xa5 en vinge, som er tilf\xc3\xb8jet senere, ses et naivt billede af en konge og en pr\xc3\xa6st. P\xc3\xa5 herskabsstolens l\xc3\xa5ger ses v\xc3\xa5ben for Anders Skram og Mette Fasti samt \xc3\xa5rstallet 1641._NEWLINE_I t\xc3\xa5rnrummet ser man nogle ret umagelige kirkestole; her sad rakkerne under gudstjenesten bag et gitter. Rakkerne var socialt udst\xc3\xb8dte som fandtes over hele landet i 17- og 1800-tallet. De var ikke sig\xc3\xb8jnere men danskere, for hvem det var g\xc3\xa5et sk\xc3\xa6vt, helt udelukke kan man dog ikke, at der var en vis sammenblanding. Rakkerne s\xc3\xb8gte ofte til Vestjylland, hvor de kunne leve i fred p\xc3\xa5 heden og udf\xc3\xb8re deres arbejde med for eksempel fl\xc3\xa5ning af d\xc3\xb8de heste. Dejbjerg blev et samlingssted for rakkerne, og p\xc3\xa5 kirkeg\xc3\xa5rden indrettede man en s\xc3\xa6rlig afdeling til rakkergrave. Stedet er nu markeret p\xc3\xa5 en gr\xc3\xa6spl\xc3\xa6ne mod \xc3\xb8st. Jens Langkniv var ogs\xc3\xa5 rakker og historien fort\xc3\xa6ller, at han skjulte sig i Daugbjerg Kalkgruber. Steen Steensen Blicher har i flere af sine noveller fortalt om rakkerne og Jens Langkniv._NEWLINE_Den romanske granitfont har to par dobbeltl\xc3\xb8ver p\xc3\xa5 kummen og firkantet fod med hj\xc3\xb8rnehoveder og relieffer p\xc3\xa5 siderne. Fonten er registreret i Mackeprang - Nord og S\xc3\xb8nderjylland - \xc3\x98stjyske l\xc3\xb8vefonte - Den klassiske type - L\xc3\xa5sby-Vindingegruppen._NEWLINE_I n\xc3\xa6rheden af kirken har man fundet de ber\xc3\xb8mte Dejbjergvogne fra jernalderen, som nu kan ses p\xc3\xa5 Nationalmuseet. P\xc3\xa5 Dejbjerg Jernalder-museet kan man blandt andet se en kopi.'